આરોહી જ્યોતિષ વગેરેમાં પણ થોડીક આસ્થા ધરાવે છે. કોઈ નવું ક્રિયેટિવ કામ કરવાનું હોય તો સારા મુહૂર્તની પસંદગી કરવી જોઈએ તેવું તે માને છે. પોતાની આંગળી પર પહેરેલી ગુરુના નંગવાળી વીંટી પણ એણે શ્રદ્ધાપૂર્વક મારી સામે બતાવી. જોકે તેને ગ્રહોનાં નડતર વગેરેમાં કોઈ ખાસ દિલચસ્પી નથી. એ જાણે છે કે ન્યુઝપેપરમાં દૈનિક કે સાપ્તાહિક ભવિષ્યવાણીની જે કોલમો આવે છે તે કેવી રીતે તૈયાર થતી હોય છે! એ જ રીતે આરોહીને ભૂતપ્રેત વગેરેમાં પણ વિશ્વાસ નથી, છતાં જો એવા સબ્જેક્ટ પરની કોઈ ફિલ્મમાં કામ કરવાનું હોય તો તેને રસપૂર્વક કરવા પણ એ તૈયાર છે! તે માને છે કે ફિલ્મ કે સિરિયલ અલ્ટિમેટલી મનોરંજન માટે જ બનતી હોય છે. એટલે એંજલ કે સ્પાઇડરમેન જેવી કથાઓ નાના કે મોટા પડદા પર રજૂ થતી રહે એમાં કંઈ ખોટું નથી! વાસ્તવિક જીવનમાં જે આનંદ નથી માણી શકાતો તે વાર્તાઓમાં કલ્પનાલોક દ્વારા માણી શકાય એ જ તો ખરું મનોરંજન છે! ફેન્ટેસી અને એન્ટરટેનમેન્ટ માટે હું એ પ્રકારની ફિલ્મોમાં કામ કરં જ!